Na temelju članka 4. stavka 1. Zakona o zaštiti pučanstva od zaraznih bolesti (NN 79/07, 113/08 i 43/09) i na temelju članka 47.stavka 3.točke 6. Statuta Grada Vukovara ("Službeni vjesnik" Grada Vukovara br. 4/09, 7/11, 4/12 i 7/13), Gradonačelnik Grada Vukovara donosi

**ODLUKU**

**o provođenju mjera dezinfekcije, dezinsekcije i deratizacije na području Grada Vukovara za razdoblje od 2015. do 2017. godine**

1. **OPĆE ODREDBE**

**Članak 1.**

Ovom se odlukom uređuje provođenje mjera dezinfekcije, dezinsekcije i deratizacije na području grada Vukovara (u daljnjem tekstu: DDD mjere) za razdoblje od 2015. do 2017. godine s ciljem zaštite pučanstva od zaraznih bolesti.

**Članak 2.**

DDD mjere se provode radi suzbijanje patogenih mikroorganizama, štetnih člankonožaca (Arthropda) i štetnih glodavaca čije je planirano, organizirano, pravovremeno i sustavno suzbijanje mjerama dezinfekcije, dezinsekcije i deratizacije od javnozdravstvene važnosti za grad Vukovar.

DDD mjere provode se sukladno Zakonu o zaštiti pučanstva od zaraznih bolesti (NN br. 79/07, 113/08 i 43/09), Pravilniku o načinu provedbe obvezatne dezinfekcije, dezinsekcije i deratizacije (NN br. 35/07 i 76/12), Pravilniku o uvjetima koji moraju udovoljavati pravne i fizičke osobe koje obavljaju djelatnost obvezatne dezinfekcije, dezinsekcije i deratizacije kao mjere za sprječavanje i suzbijanje zaraznih bolesti pučanstva (NN br. 35/07), a na osnovi godišnjeg Programa mjera preventivne i obvezne preventivne dezinfekcije, dezinsekcije i deratizacije na području grada Vukovara (u daljnjem tekstu Program mjera).

1. **PROVEDBA DDD MJERA**

**Članak 3.**

Programom mjera utvrđuju se mjere, izvršitelji plana, sredstva i provedba plana (Provedbeni plan).

Prijedlog programa mjera izrađuje nadležni zavod za javno zdravstvo (u daljnjem tekstu: Zavod).

Na prijedlog Zavoda, Program mjera za 2015. godinu donijet će Gradonačelnik Grada Vukovara.

**Članak 4.**

Provedbu DDD mjera dužni su osigurati, sukladno Plan mjera, trgovačka društva, ustanove i druge pravne i fizičke osobe koje obavljaju djelatnost osobnim radom, pojedinci, vlasnici, posjednici, nositelji upravljanja objektima te korisnici objekata pod sanitarnim nadzorom na površinama, u prostorima i objektima iz čl. 10. stavka 1. Zakona o zaštiti pučanstva od zaraznih bolesti.

Grad Vukovar je dužan osigurati preventivnu i obveznu preventivnu deratizaciju u individualnim stambenim objektima i dvorištima (kućama), na javnoprometnim, javnim i zelenim površinama (trgovima, parkovima), obalama vodotokova i kanalima oborinskih voda, kanalizacijskoj mreži i u objektima u vlasništvu Grada, suzbijanje komaraca na području grada Vukovara, odnosno provedbu DDD sukladno Programu mjera.

Korisnici objekata i površina dužni su poduzimati mjere i dopustiti provedbu propisanu Programom mjera.

**Članak 5.**

DDD mjere mogu provoditi zdravstvene ustanove i druge pravne osobe te osobe koje samostalno osobnim radom obavljaju djelatnost ako su registrirane za obavljanje te djelatnosti i zadovoljavaju uvjete propisane Pravilnikom o uvjetima kojima moraju udovoljavati pravne i fizičke osobe koje obavljaju djelatnosti obvezatne dezinfekcije, dezinsekcije i deratizacije kao mjere za sprječavanje i suzbijanje zaraznih bolesti pučanstava (NN br. 35/07) (u daljnjem tekstu: izvršitelji).

**Članak 6.**

Izvršitelji su dužni pridržavati se Programa mjera.

Izvršitelji su dužni obavijestiti Grad, Zavod, građane, fizičke i pravne osobe o provedbi DDD mjera na način i u rokovima propisanim Programom mjera.

**Članak 7.**

Izvršitelji DDD mjera obvezni su voditi pisane evidencije o provedbi DDD mjera sukladno Pravilniku o načinu provedbe obvezatne dezinfekcije, dezinsekcije i deratizacije (Narodne novine br. 35/07 i 76/12).

Izvršitelji su dužni prikupljati podatke o svakom obavljenom terenskom poslu i voditi evidenciju koja mora sadržavati podatke propisane Programom mjera.

**Članak 8.**

Izvršitelji su dužni po svakom obavljenom poslu ispuniti standardiziranu, jedinstvenu ponudu o provedbenoj DDD mjeri, na licu mjesta.

Potvrda se izdaje u dva primjerka, od kojih jedan zadržava korisnik objekta, a drugi izvršitelj.

**Članak 9.**

DDD mjere koje osigurava Grad provode izvršitelji koji su s Gradom, sukladno propisima o zaštiti pučanstva od zaraznih bolesti, propisima o javnoj nabavi i ovoj odluci, sklopili ugovore o provedbi DDD mjera.

1. **NADZOR**

**Članak 10.**

Inspekcijski nadzor nad provođenjem DDD mjera obavljaju nadležni sanitarni inspektori.

**Članak 11.**

Stručni nadzor nad provedbom DDD mjera provodi Zavod.

Izvršitelji su dužni prikupljati podatke, voditi evidencije i dostavljati izvješće Zavodu sukladno propisima o zaštiti pučanstva od zaraznih bolesti.

Zavod izrađuje stručno izvješće s podacima o stupnju infestacije, utrošku pesticida i stupnju pridržavanja propisanog programa rada određenog Programom mjera te ga dostavlja Gradu s elementima poboljšanja sanitacije prostora u budućnosti.

Izvješće o obavljenom stručnom nadzoru Zavod je dužan dostavljati Gradu.

Godišnje izvješće o provođenju Programa mjera i obavljenom stručnom nadzoru za 2015. Godinu Zavod je dužan dostaviti Gradu najkasnije do 31. siječnja iduće godine.

1. **FINANCIRANJE PROVEDBE I STRUČNOG NADZORA**

Članak 12.

DDD mjere koje osigurava Grad te troškove stručnog nadzora financira Grad iz vlastitih sredstava ili sredstava iz drugih izvora.

1. **NOVČANE KAZNE**

**Članak 13.**

Prekršaj u smislu ove odluke je:

* Nepridržavanje Programa mjera,
* nedostavljanje izvješća u propisanom roku.

Novčanom kaznom u iznosu od 5.000,00 kn kaznit će se izvršitelj ako počini prekršaj iz stavka 1.

Novčanom kaznom u iznosu od 1.000,00 kn kaznit će se i odgovorna osoba izvršitelja iz stavka 2.

Odredbe stavka 2. i 3. primjenjivat će se na ovlaštene izvršitelje.

1. PRIJELAZNE I ZAVRŠNE ODREDBE

Članak 14.

Ova odluka stupa na snagu danom donošenja.

KLASA:540-01/15-01/2

URBROJ:2196/01-02-15-1

Vukovar, 23. veljače 2015.

GRADONAČELNIK

 *Ivan Penava, prof.*